Twee dood toe fiets, motorfiets botsDie mans se fiets op die toneel. (Foto: ER24) Twee mans is dood nadat hul fiets Dinsdagaand teen ’n motorfiets in Vanderbijlpark gebots het. Russel Meiring, woordvoerder van ER24, sê paramedici het met hul aankoms op die toneel omstreeks 20:30 in Barrageweg twee mans op die middelman naby hul fiets aangetref. Die mans was in ’n kritieke toestand. Nóg ’n man het met paramedici se aankoms naby sy motorfiets in die middel van die vinnige baan gesit. Die man het matige beserings opgedoen. Meiring sê die twee kritiek beseerde pasiënte is op die toneel behandel. Een van hulle se toestand het egter vinnig begin agteruitgaan en hy is op die toneel dood verklaar. Die ander fietsryer en die motorfietsryer is albei na nabygeleë hospitale vervoer, waar die tweede fietsryer later aan sy beserings beswyk het. Die presiese besonderhede rakende die voorval is nie aan die nooddienste bekend nie. Die plaaslike owerhede was wel op die toneel om ondersoek in te stel, sê Meiring.